Spørsmål om det foreligger kollektiv livrente i skattemessig forstand når en av de forsikrede gis en annen pensjonsalder enn de øvrige (ulovfeste rett)
Dato: 2004-06-21

Sammendrag: De øvrige medlemmer av ordningen skulle gis rett til førtidspensjon i perioden 65-67 år. Skattedirektoratet la til grunn av ved å gi forsikringen et slikt individuelt tilsnitt kan finansiering av premien for den ansatte ikke behandles etter reglene om kollektiv livrente.

Innsenders fremstilling av faktum og jusPå bakgrunn av de opplysninger som er gitt i anmodningen, legges det til grunn at A AS vurderer å opprette en kollektiv livrente for sine ledere til dekning av alderspensjon fra fylte 67 år for lønn over 12 G, samt førtidspensjon i perioden 65 til 67 år. Det er opplyst at ordningen vil ha klare definerte objektive vilkår for medlemskap. Ordningen vil være generell og omfatte alle som fyller vilkårene. Videre hevder innsender at A AS ikke vil behandle innbetalingene til den kollektive livrenten som lønn. Det er opplyst at administrerende direktør vil være dekket av de definerte objektive vilkårene, idet hans stillingsbeskrivelse faller inn under vilkårene som danner gruppen av medlemmer i ordningen. Selskapets administrerende direktør skal imidlertid ha rett til å gå av med førtidspensjon fra fylte 60 eller 62 år, altså en annen pensjonsalder enn de andre lederne. Innsender opplyser at dette innebærer at administrerende direktør vil måtte opptas i ordningen hva angår førtidspensjon fra fylte 65 år for alderspensjon for lønn over 12 G. A AS ønsker også å foreta årlige innbetalinger til finansiering av administrerende direktørs førtidspensjon mellom 60/62 og 65 år. Innsender ber om en bindende forhåndsuttalelse om hvorvidt innbetaling til den kollektive livrenteordningen til dekning av førtidspensjon for administrerende direktør fra fylte 60 eller 62 år vil bli skattemessig behandlet som innbetaling til en kollektiv livrente. Skattedirektoratets vurderingerSkattedirektoratet skal i det følgende ta stilling til om innbetaling av premie til en planlagt  kollektiv forsikringsordning kvalifiserer som innbetaling til en kollektiv livrente i skattemessig forstand. Forsikringsvilkårene er ikke vedlagt. Det er opplyst at ordningen vil ha klart definerte objektiv vilkår for medlemskap. Administrerende direktør skal imidlertid gis rett til en lavere førtidspensjonsalder enn de øvrige medlemmene. Problemstillingen er konkret om arbeidsgivers premiebetaling for administrerende direktør kan behandles som premiebetaling til en kollektiv livrente i skattemessig forstand. Det følger av fast og langvarig praksis at dersom arbeidsgiver ikke krever fradrag for premien til en kollektiv livrente, skal premiebetalingen heller ikke anses som skattepliktig inntekt for den ansatte. Dette i motsetning til arbeidsgivers betaling av den ansattes premie til en individuell livrente, som skattemessig behandles på samme måte som lønn. For den skattemessige behandlingen er det derfor avgjørende å foreta en klassifisering av om det er en kollektiv livrente eller et individuelt livrenteprodukt man står overfor. Finansdepartementet har i en uttalelse inntatt i Utv. 1996 side 398 lagt til grunn at for å kunne anses om en kollektiv livrente i skattemessig sammenheng må forsikringsordningen være obligatorisk. Det innebærer at forsikringsavtalen må inneholde klart definerte objektive vilkår for medlemskap. Videre må ordningen være generell og omfatte alle som fyller vilkårene, men det er ikke krav om at den skal omfatte alle i bedriften. Det ble i samme uttalelse konkludert med at i en pensjonsordning hvor vilkår for medlemskap utelukkende er at arbeidstaker har inngått avtale med arbeidsgiver om rett til førtidspensjon, oppfylles ikke kravene til en kollektiv livrente i skattemessig sammenheng. Etter Skattedirektoratets oppfatning er det ikke tilstrekkelig for klassifisering som kollektiv livrente at ordningen tilfredsstiller kravet til å være obligatorisk og har objektive vilkår for medlemskap. I tillegg må vilkårene være de samme for alle som er medlemmer av ordningen. Dersom vilkårene tilpasses individuelt for enkelte i gruppen av medlemmer, oppfylles ikke forutsetningen om at forsikringen må være generell eller kollektiv. I den foreliggende sak er det ønskelig å innføre en særskilt rett for administrerende direktør til å få førtidspensjon fra fylte 60 eller 62 år. De øvrige medlemmer av ordningen gis rett til førtidspensjon i perioden 65-67 år. Slik det fremgår vil man innføre et individuelt tilpasset vilkår for administrerende direktør. Ved å gi forsikringen et individuelt tilsnitt av slik karakter er Skattedirektoratet av den oppfatning at finansiering av premien ikke kan behandles etter reglene om kollektiv livrente. For ordens skyld nevnes det at Skattedirektoratet ikke har vurdert hvorvidt forsikringen for øvrig kvalifiserer som en kollektiv livrente i skattemessig forstand. KonklusjonIndividuelt tilpasset vilkår om rett til førtidspensjon for administrerende direktør i en kollektiv forsikringsordning, oppfyller ikke kravet om skattemessig å bli behandlet som en kollektiv livrente.